## El Consell aprova un recurs contra la norma que regula el repartiment de menors migrants i impulsa la seua acció social i econòmica amb nous acords

*** La portaveu del Consell insistix que “no es pot imposar a les comunitats autònomes decisions unilaterals sense recursos econòmics, sense planificació i sense diàleg institucional”
* Recorda que el curs polític que finalitza ha estat marcat per la dana i ratifica el “compromís absolut del Consell amb la reconstrucció i amb totes les persones afectades”
* El Ple autoritza inversions en infraestructures educatives i seguretat del transport públic i reforça el suport al sector de l’automoció**

El Ple del Consell ha validat l’autorització a l’Advocacia General de la Generalitat per a la interposició d’un recurs contenciós administratiu davant el Tribunal Suprem contra el Reial decret 658/2025, que desenrotlla les mesures imposades pel Govern central en relació amb el repartiment de menors migrants no acompanyats.

Esta decisió se suma al recurs d’inconstitucionalitat ja interposat en maig contra el Reial decret llei 2/2025, en entendre que les dos normes vulneren l’orde constitucional de distribució de competències, suposen una càrrega econòmica insostenible, i posen en risc la qualitat del sistema de protecció de la infància i adolescència.

Així ho ha explicat la portaveu del Consell, Susana Camarero, durant la roda de premsa posterior a la reunió plenària, en la qual ha denunciat que este repartiment de menors s’ha fet “de manera unilateral, sense negociació prèvia, sense explicar els criteris i, el que és més greu, sense prevore els recursos necessaris per a atendre dignament estos menors”.

Segons ha informat, la Comunitat Valenciana hauria d’assumir l’arribada de 571 menors, la qual cosa suposaria un cost de 44,5 milions d’euros anuals, davant dels 7,4 milions anunciats pel Govern, que només cobririen la seua estada durant tres mesos. “El sistema de protecció de menors en la nostra Comunitat ja està tensat, i esta imposició només generaria sobreocupació i falta d’atenció adequada”, ha afirmat.

Camarero ha recordat que en 2024 es van atendre 912 menors estrangers sense referent familiar en la Comunitat, amb una ocupació mitjana del 160 %, i que ja s’havia fet un esforç inversor de més de 9 milions d’euros per a augmentar en més del 60 % les places d’atenció residencial. “No és falta de solidaritat, és responsabilitat. No es pot atendre estos menors com mereixen sense personal, infraestructures ni finançament adequat”, ha remarcat. A més, ha qüestionat que comunitats com Catalunya o País Basc hagen quedat fora del repartiment i ha lamentat la falta de criteris objectius d’equitat.

La vicepresidenta ha destacat que el recurs compta amb l’informe favorable de l’Advocacia de la Generalitat i, igual que va ocórrer amb el reial decret llei, es considera que pot infringir l’ordenament constitucional de distribució de competències, així com vulnerar els drets fonamentals d’estes persones menors d’edat, la qual cosa fa necessària la presentació del corresponent recurs contenciós administratiu.

**Lluita contra la pobresa**

En esta mateixa sessió, el Consell ha aprovat un decret que regula una subvenció directa de 17,5 milions d’euros a Creu Roja Espanyola per a l’execució del Programa bàsic d’assistència material, cofinançat en un 90 % pel Fons Social Europeu Plus.

Esta mesura permetrà garantir el subministrament d’aliments i productes bàsics a famílies vulnerables, amb especial atenció a menors, i serà gestionada per Creu Roja, que ja va desenrotllar la fase inicial del programa en 2024. “Volem que cap família es quede arrere, i que els qui pitjor ho estan passant troben suport real, ràpid i pròxim”, ha assenyalat Camarero.

**Acords en educació, indústria i transports**

En l’àmbit educatiu, el Consell ha aprovat el decret que establix els nous currículums dels cicles formatius de Grau Bàsic de Formació Professional. Així mateix, s’ha aprovat la creació del nou CEIP Sibil·la Mercer a Picassent, que començarà la seua activitat en el curs 2025–2026, amb capacitat per a 450 alumnes entre Infantil i Primària.

D’altra banda, el Ple ha donat llum verda a la modificació del decret que regula les ajudes per a treballadors del sector de l’automoció afectats pel Mecanisme RED, que sumen un total de 35,2 milions d’euros fins a 2027.

La nova redacció simplifica els tràmits i adapta el càlcul de les ajudes a les variacions de jornada o situació laboral. Esta actuació forma part del pla de xoc consensuat en la Mesa del Sector de l’Automoció per a afrontar els reptes de la transició tecnològica i els efectes de la dana.

En l’àmbit de la seguretat del transport, s’ha aprovat el contracte de vigilància i protecció de Ferrocarrils de la Generalitat Valenciana per al període 2026–2028, per un valor estimat de 40,9 milions d’euros, amb servicis definits i adaptables segons les necessitats d’explotació ferroviària.

**Balanç del curs polític**

A preguntes dels periodistes, la vicepresidenta primera ha fet un balanç del curs polític finalitzat i ha destacat que han sigut mesos “marcats per la dana, en els quals la prioritat absoluta del Consell ha sigut i continua sent la reconstrucció de les zones afectades”.

Al respecte, ha subratllat “l’esforç realitzat per la Generalitat, que s’ha centrat a ajudar, acompanyar i resoldre els immensos problemes que ha generat la catàstrofe, als quals cap administració s’havia enfrontat abans”.

Finalment, ha remarcat “el compromís del Consell amb la recuperació i amb la reconstrucció dels municipis i, sobretot, amb les persones afectades i amb les víctimes” i ha assegurat que “seguirem en esta línia amb el mateix impuls i tota la força, perquè esta és la nostra màxima prioritat”.

Fecha: 05/08/2025